Anastasia (vuoden 1997 elokuva)

**Anastasia** on 20th Century Foxin vuonna 1997 ensi-iltansa saanut animaatioelokuva. Se kertoo Venäjän keisari Nikolai II:n ja keisarinna Aleksandra Fjodorovnan toiseksi nuorimman lapsen, elokuvassa henkiin jääneen Anastasia-tyttären matkasta neuvostoliittolaisesta orpokodista isoäitinsä Venäjän leskikeisarinna Maria Fjodorovnan luokse Pariisiin.

## Juoni
Vuonna 1916, Pietarin Talvipalatsissa, Venäjän keisarinkunnassa, oli tanssiaiset Romanovien suvun vallassaolemisen 300-vuotisjuhlan kunniaksi. Leskikeisarinna Maria antaa 8-vuotiaalle pojantyttärelleen Anastasialle jäähyväislahjaksi ennen paluutaan Pariisiin soittorasian ja sen käynnistämiseen tarvittavan riipuksen, jossa luki ”Yhdessä Pariisissa”. Mutta kesken juhlien, palatsiin saapui Grigori Rasputin, Romanovien entinen neuvonantaja, jonka Marian poika, keisari Nikolai II, oli karkottanut maanpetoksesta. Rasputin vannoi kostavansa langettamalla kirouksen, jonka mukaan Nikolai ja hänen perheensä ”kuolisivat ennen uuttakuuta”, ja vaihtoi sielunsa paholaisen voimilla varustettuun pyhäinjäännökseen. Tämän pyhäinjäännöksen voimilla, Rasputin tulee käynnistäneeksi vallankumouksen, jossa Nikolai ja muu perhe saavat surmansa, kun 10-vuotias palveluspoika Dimitri auttaa Marian ja Anastasian pakoon. Rasputin kuitenkin hyökkää heidän kimppuunsa Pienen Nevkan jäällä, mutta jää murtuu ja hän hukkuu. Maria ja Anastasia pakenevat lopulta rautatieasemalle, missä Maria onnistuu nousemaan junan kyytiin, mutta hänen otteensa Anastasiasta irtoaa, jolloin Anastasia jää jälkeen, lyö päänsä ja menettää muistinsa.

10 vuotta myöhemmin, Venäjän keisarikunnan tilalle muodostuneessa Neuvostoliitossa huhutaan, että Anastasia olisi yhä elossa. Maria oli jopa luvannut 10 miljoonan ruplan palkkion silla, joka löytäisi oikean Anastasian. Ammattihuijareina ja väärentäjinä toimineet 20-vuotias Dimitri sekä keisarillisen hovin entinen jäsen Vladimir ”Vlad” Vasilovitš aikoivat saada palkkiorahat itselleen etsimällä jostain Anastasian näköisen tytön. Sillä välin, 18-vuotias Anastasia (joka nyt käyttää nimeä Anya) lähtee paikallisesta orpokodista, tapaa koiranpennun nimeltä Pooka, ja päättää hänellä yhä olevan riipuksensa inspiroimana matkustaa Pariisiin selvittääkseen totuuden menneisyydestään. Hän ei kuitenkaan voi poistua Neuvostoliitosta ilman matkustuslupaa, minkä vuoksi eräs vanha nainen kehotaa häntä etsimään käsiinsä hylätyssä Talvipalatsissa olekelevan Dimitrin. Dimitri ja Vlad hämmästyvät siitä miten paljon Anya muistuttaa ”oikeaa” Anastasiaa ja päättävät ottaa hänet mukaansa Pariisiin.

Rasputinin palvelija, valkoinen lepakko nimeltä Bartok, kuulee Anyan, Dimitrin ja Vladin keskustelun, minkä lisäksi Rasputinin pyhäinjäännös herää vuosien jälkeen horroksesta. Pyhäinjäännös vie Bartokin väkisin mukanaan elämän ja kuoleman välitilana toimivaan tilaan, minne Rasputin oli kuolemisen sijaan päätynyt, koska hänen langettamansa kirous ei ollut täysin toteutunut. Kuultuaan Anastasian olevan yhä elossa ja saatuaan pyhäinjäännöksestä takaisin, Rasputin lähettää paholaismaiset kätyrit tappamaan Anastasian. Ensin Rasputinin kätyrit yrittivät sabotoida junaa, jolla Anya, Dimitri ja Vlad matkustivat pois Neuvostoliitosta, ja sitten nämä yrittivät saada Anyan kävelemään unissa laidan yli laivalta, jolla kolmikko matkusti Pariisiin. Molemmat yritykset epäonnistuvat, jolloin Rasputin päättää matkustaa Bartok mukanaan maan pinnalle tappaakseen Anastasian itse. Matkan aikana Dimitri ja Vlad opettavat Anyalle keisarillisen hovin tapoja sekä Romanovien suvun historiaa. Lisäksi, Dimitri ja Anya alkavat rakastua toisiinsa.

Kolmikko saapuu lopulta Pariisiin, ja tapaa Marien serkun, Sophie Smorokov-Smirnoffin, joka esittää Anyalle kysymyksiä varmistaakseen, että oliko tämä oikea Anastasia. Anya vastaa kaikkiin muihin kysymyksiin juuri niin kuin Dimitri ja Vlad olivat häntä opettaneet, mutta kun Sophie kysyy kuinka Anya selvisi vallankumouksesta, Anastasia muisti palveluspojan auttaneen häntä, jolloin Dimitri tajuaa lopulta Anyan olevan oikea Anastasia. Maria oli kuitenkin kohdannut vuosien aikana useita Anastasiaksi itseään väittäviä huijareita, eikä suostunut ottamaan vastaan enää ainuttakaan tyttöä. Hän oli jopa saanut tietää Dimitrin aikeista etukäteen. Anya kuulee Dimitrin ja Marian välisen keskustelun, ja raivostuu Dimitrille. Dimitri kuitenkin kaappaa myöhemmin Marian auton ja suostuttelee tämän tapaamaan Anyan, kun paljastaa löytäneensä Anastasialle kuuluneen soittorasian. Kun Maria ja Anya lopulta tapaavat, Anyan muistot alkavat palautua. Kaksikko laulaa yhdessä soittorasian laulua, ja Maria on iloinen oikean pojantyttärensä löytymisestä.

Maria tunnistaa Dimitrin palveluspojaksi, joka oli pelastanut hänet ja Anastasian, ja tarjoaa tälle lupaamansa palkkiorahat. Dimitri kuitenkin kieltäytyy, hyvästelee Anastasian ja Vladin, ja päättää palata Pietariin. Anastasian paluujuhlan aikana, Maria kertoo Dimitrin kieltäytyneen palkkiorahoista, ja kehottaa Anastasiaa miettimään halusi tämä todella jäädä isoäitinsä luo vai lähteä Dimitrin mukaan. Sitten, Rasputin houkuttelee Anastasian Aleksanteri III:n sillalle, ja hyökkää tämän kimppuun. Bartok kuitenkin kieltäytyy auttamasta ja päättää hylätä Rasputinin. Dimitri saapuu auttamaan Anastasiaa, mutta menettää tajuntansa. Pookan avustuksella, Anastasia saa lopulta Rasputinin pyhäinjäännöksen haltuunsa ja tuhoaa sen, kostaen perheensä kuoleman ja tuhoten Rasputinin.

Anastasia ja Dimitri tekevät sovinnon, ja päättävät karata yhdessä. Anastasia lähettää Marialle ja Sophielle jäähyväiskirjeen ja lupaa vielä jonain päivänä palata Pariisiin. Bartok puolestaan tapaa vaaleanpunaisen tyttölepakon, joka suutelee häntä, ennen kuin hyvästelee elokuvan katsojat.

## Näyttelijät

Muissa rooleissa: Rauno Ahonen, Maija-Liisa Peuhu, Antti Pääkkönen, Markus Bäckman, Mari Vainio

## Historialliset eroavaisuudet
*Anastasia* perustuu aitoihin hahmoihin ja tositapahtumiin, mutta varsin löyhästi. Elokuvassa bolševikkien tekemä vallankumous ja keisarin syrjäyttäminen tapahtuvat nopeasti ja väkivaltaisesti yhden illan aikana, vaikka todellisuudessa Nikolai II:n vallasta luopumisen (ks. Helmikuun vallankumous) ja bolševikkien valtaannousun (ks. Lokakuun vallankumous) välillä oli aikaa yli puoli vuotta. Elokuvassa tsaarin perhe murhataan lokakuun vallankumouksen yhteydessä, mikä ei myöskään perustu todellisuuteen, sillä heidät murhattiin heinäkuussa 1918 Jekaterinburgissa. Ruhtinas Feliks Jusupov avustajineen oli jo joulukuussa 1916 surmannut munkki Grigori Rasputinin, eikä tämä siis ollut enää elossa vallankumouksien aikana vuonna 1917. Isoäiti, leskikeisarinna Maria Fjodorovna ei myöskään asunut Pariisissa, vaan pakeni Jaltalta Maltan kautta Lontooseen vuonna 1919 ja sieltä synnyinmaahansa Tanskaan.

Elokuvassa Rasputinin kerrotaan olleen yhteydessä paholaiseen ja siten vastuussa kansan tyytymättömyyteen tsaaria kohtaan. Tyytymättömyyden symboleina näyttäytyvät demonit nimeltä 'käskyläiset'. Tällä tavoin annetaan ymmärtää koko vallankumouksen olleen paholaisesta lähtöisin. Myös lokakuun vallankumoukseen osallistuvat kuvataan julmina, kasvottomina murhamiehinä.

## Lähteet